REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

12 Broj 06-2/274-12

14. novembar 2012. godine

B e o g r a d

ZAPISNIK

21. SEDNICE ODBORA ZA FINANSIJE, REPUBLIČKI BUDžET

I KONTROLU TROŠENjA JAVNIH SREDSTAVA,

ODRŽANE 13. NOVEMBRA 2012. GODINE

 Sednica Odbora je počela u 12,05 časova.

 Sednicom je predsedavala Vesna Kovač, predsednik Odbora.

 Sednici su prisustvovali Radojko Obradović, zamenik predsednika Odbora i članovi Odbora: Zoran Antić, Vojislav Vujić, Zoran Kasalović i zamenici članova Odbora: Mićo Rogović, dr Vladimir Marinković, Mirjana Marjanović, Zoran Pralica, Ljiljana Miladinović i Slobodan Jeremić.

 Sednici nisu prisustvovali članovi Odbora: Žika Gojković, mr Božidar Đelić, Bojan Đurić, Zoltan Pek, Đorđe Stojšić i dr Mirko Cvetković.

 Sednici je prisustvovao narodni poslanik Srđan Miković.

 Sednici su prisustvovali: dr Zoran Ćirović, predsednik Komisije za hartije od vrednosti; Lidija Perović, v.d. direktor Agencije za osiguranje depozita; Radoslav Sretenović, predsednik Saveta DRI, Gordana Tišma, član Saveta DRI, Ljubica Janković Andrejić i Željko Rnjak, vrhovni državni revizori, Cvetana Pršić i Radulka

Urošević, ovlašćeni državni revizori, Mirjana Marković i Iva Vasilić iz DRI; Vida Uzelac, v.d. direktor, Ljiljana Knežević, direktor finansijskog sektora i Bogdan Popović, predsednik upravnog Odbora Centralnog registra, depoa i kliringa hartija od vrednosti; Saša Janković, v.d. direktor i Mirjana Stojanović, direktor sektora za finansijsko-računovodstvene poslove Nacionalne korporacije za osiguranje stambenih kredita; Predrag Aleksić, šef otseka za carinski sistem, Dejan Dabetić, rukovodilac grupe za dvostruko oporezivanje Dejan Hadžić, Danijela Videnović i Tijana Cvetković iz Ministarstva finansija i privrede.

 Nakon predloga predsednika Odbora da se u dnevni red sednice Odbora uvrste: tačka 6. - Razmatranje Predloga zakona o izmenama i dopunama Carinskog zakona i tačka 7. - Razmatranje Predloga zakona o potvrđivanju Ugovora između Vlade Republike Srbije i Vlade Države Palestine o izbegavanju dvostrukog oporezivanja u odnosu na poreze na dohodak; i predloga dr Vladimira Marinkovića, zamenika člana Odbora da su u dnevni red sednice Odbora uvrsti tačka 8. – Razno.

 Odbor je većinom glasova (devet za) utvrdio sledeći

D n e v n i r e d

1. Finansijski izveštaj i izveštaj o poslovanju Komisije za hartije od

vrednosti za 2011. godinu, kao i Izveštaj nezavisnog revizora „IEF“ d.o.o. Beograd (broj 02-1155/12 od 27. aprila 2012. godine);

2. Izveštaj o radu Agencije za osiguranje depozita za 2011. godinu (broj

02-1865/12 od 2. jula 2012. godine);

3. Izveštaj o radu Državne revizorske institucije za 2011. godinu

(broj 02-913/12 od 30. marta 2012. godine);

 4. Izveštaj o poslovanju Centralnog registra, depoa i kliringa hartija od vrednosti za 2011. godinu, Finansijski izveštaj Centralnog registra, depoa i kliringa hartija od vrednosti za 2011. godinu i Izveštaj nezavisnog revizora za 2011. godinu, koji je podneo Centralni registar, depo i kliring hartija od vrednosti, a. d. (broj 02-1171/12 od 30. aprila 2012. godine);

 5. Izveštaj o poslovanju Nacionalne korporacije za osiguranje stambenih kredita za period od 1. januara do 31. decembra 2011. godine (broj 02-1280/12 od 21. maja 2012. godine);

 6. Razmatranje Predloga zakona o izmenama i dopunama Carinskog zakona, koji je podnela Vlada (broj 483-3407/12 od 25. oktobra 2012. godine), u načelu;

 7. Razmatranje Predloga zakona o potvrđivanju Ugovora između Vlade Republike Srbije i Vlade Države Palestine o izbegavanju dvostrukog oporezivanja u odnosu na poreze na dohodak, koji je podnela Vlada (broj 43-3410/12 od 26. oktobra 2012. godine);

 8. Razno.

**Prva tačka dnevnog reda:** Finansijski izveštaj i izveštaj o poslovanju Komisije za hartije od vrednosti za 2011. godinu, kao i Izveštaj nezavisnog revizora „IEF“ d.o.o. Beograd.

 Predsednik Komisije za hartije od vrednosti, dr Zoran Ćirović je rekao da su se prihodi i rashodi Komisije kretali u okvirima Finansijskog plana za 2011. godinu.

 Veći deo ostvarenih prihoda u 2011. godini u iznosu od 160.401.620,80 dinara, ostvaren je prema tarifniku Komisije (koji je odobrilo Ministarstvo finansija Komisija nije ostvarila prihode po osnovu povlačenja sredstava iz budžeta Republike Srbije.

 Rashodi koje je Komisija ostvarila u 2011. godini iznose 160.165.385,54 dinara, a ostvareni neto-dobitak je 236.235,26 dinara, koji je raspoređen u statutarne rezerve.

 Prema rečima predsednika, Komisija se u otežanim uslovima u kojima posluje prethodnih nekoliko godina, trudi da bude aktivan partner svim učesnicima na tržištu hartija od vrednosti, a naročito onima koji su najmanje zaštićeni - malim akcionarima.

Nakon uvodnog izlaganja predsednika Komisije, u diskusiji su učestvovali

Radojko Obradović, dr Vladimir Marinković, Vesna Kovač, Zoran Kasalović, Slobodan Jeremić i dr Zoran Ćirović.

 Radojko Obradović je konstatovao da izveštaj pokazuje da 85% rashoda Komisije za 2011. godinu čine troškovi zarada zaposlenih i da ta činjenica zahteva da Finansijski izveštaj Komisije ima dopunu vezano za isplate zarada zaposlenih u Komisiji, koje se preciziraju Pravilnikom o zaradama.

 Vladimir Marinković je istakao da iz izveštaja Komisije nije saznao koliki su rezultati Komisije za hartije od vrednosti iz delokruga njenog rada, a da nedostaje specifikacija ostalih troškova koje je Komisija ostvarila u 2011. godini.

 Vesna Kovač je pitala da li je Komisija uskladila isplate zarada sa Zakonom o ograničenju maksimalnih zarada u javnom sektoru, koji je Narodna skupština nedavno usvojila.

 Zoran Kasalović je podržao predlog kolega koji su zahtevali dopunu izveštaja Komisije za hartije od vrednosti za 2011. godinu.

 Slobodan Jeremić je mišljenja da dopuna treba da sadrži i odgovor Ministarstva finansija i privrede o tome da li Komisija za hartije od vrednosti potpada pod odredbe Zakona o ograničenju maksimalnih zarada u javnom sektoru.

 Zoran Ćirović je naglasio da su plate zaposlenih u Komisiji visoke, ali da su i kadrovi vrlo stručni i deficitarni, a da Komisija jedino na taj način – visokim platama zaposlenih, može ostati konkurentna na tržistu kapitala i zadržati postojeći kadar. On je dalje rekao da se Komisija već obratila Ministarstvu finansija i privrede sa pitanjem da li njihove zarade podpadaju pod odredbe Zakona o ograničenju maksimalnih zarada u javnom sektoru i da čeka odgovor na postavljeno pitanje.

 Odbor je većinom glasova **zaključio** da Komisija za hartije od vrednosti treba da dopuni Finansijski izveštaj za 2011. godinu i dostavi ga Odboru za finansije, republički budžet i kontrolu trošenja javnih sredstava u roku od 15 dana, radi razmatranja i odlučivanja.

 Predsednik Odbora je predložila da se razmatra šesta tačke dnevnog reda zbog obaveze koju Predrag Aleksić ima na sednici Narodne skupštine kao izvestilac za Predlog zakona, što je Odbor prihvatio većinom glasova.

**Šesta tačka dnevnog reda:** Razmatranje Predloga zakona o izmenama i dopunama Carinskog zakona.

 Predrag Aleksić je u uvodnom izlaganju rekao da je Carinski zakon donet 2010. godine, ali da se u međuvremenu javila potreba za izmenama i dopunama ovog zakona iz više razloga: prvi razlog je Odluka Ustavnog suda Srbije, kojom je određeno da je neustavno obračunavati kamatnu stopu tzv. „komfornom metodom“, koja je bila predviđena Zakonom; drugi razlog je usaglašavanje ovog zakona sa odredbama Zakona o budžetskom sistemu, kojim je propisano da Uprava carina ne može da ima samostalne prihode, već oni postaju prihodi Republičkog budžeta; a treći razlog je usaglašavanje ovog zakona sa propisima Evropske unije i sa Opštim sporazumom o carinama i trgovini (GATT).

 U diskusiji su učestvovali: Radojko Obradović i Predrag Aleksić.

 Radojko Obradović je postavio pitanje izvestiocu kada će kompletan Carinski zakon biti završen i zbog čega čl. 2. i 8. Predloga zakona stupaju na snagu 1. januara 2013. godine.

 Predrag Aleksić je odgovorio da su čl. 2. i 8. Predloga zakona o izmenama i dopunama Carinskog zakona usklađeni sa Zakonom o poreskom sistemu, koji takođe stupa na snagu 1. januara 2013. godine, a da će novi carinski zakon Republika Srbija doneti onda kada Evropska unija donese novi carinski zakon.

 Odbor je, većinom glasova (10 za) odlučio da predloži Narodnoj skupštinida da prihvati Predlog zakon o izmenama i dopunama Carinskog zakona, u načelu.

 Za izvestioca Odbora na sednici Narodne skupštine određena je Vesna Kovač, predsednik Odbora.

**Druga tačka dnevnog reda:** Razmatranje Izveštaja o radu Agencije za osiguranje depozita za 2011. godinu.

 Lidija Perović, v.d. direktor Agencije je rekla da izveštaj Agencije za osiguranje depoziza za 2011. godinu dostavljen Narodnoj skupštini i nadležnom Odboru na osnovu Zakona. Izveštaj ne sadrži finansijski deo i reviziju, jer je taj deo izveštaja dostavljen Narodnoj banci Srbije, Vladi i Ministarstvu finansija, ali da izveštaj sadrži rezultate poslovanja po sektorima Agencije

.

 U diskusiji su učestvovali Radojko Obradović i Lidija Perović.

 Radojko Obradović je konstatovao da fond za osiguranje od oko 200 miliona evra nije dovoljan, jer je to tek 2% ukupne visine štednih depozita.

 Lidija Perović je konstatovala da nivo fonda za osiguranje depozita iznosi 200.000.000 evra što predstavlja oko 2,3% visine štednih depozita i što je relativno visok fond u odnosu na druge fondove u Evropi i u svetu. Dodala je, da se u slučaju stečaja sistemski značajnih banaka kao što je bila „Agrobanka“, ne aktivira fond za osiguranje depozita, već državni budžet, koji snosi teret isplate depozita.

 Nakon diskusije, Odbor je većinom glasova (devet za) odlučio da **Predlog zaključka** o Izveštaju o radu Agencije za osiguranje depozita za 2011. godinu, dostavi Narodnoj skupštini, radi razmatranja i odlučivanja.

 Za predstavnika predlagača na sednici Narodne skupštine određena je Vesna Kovač, predsednik Odbora.

**Treća tačka dnevnog reda:** Razmatranje Izveštaja o radu Državne revizorske institucije za 2011. godinu.

 U diskusiji su učestvovali: Radojko Obradović, Vesna Kovač i Radoslav Sretenović.

 Radoslav Sretenović je u uvodnom izlaganju istakao da je podnošenje godišnjeg izveštaja o radu Državne revizorske institucije Narodnoj skupštini predviđeno Zakonom, što predstavlja izraz njene odgovornosti prema najvišem zakonodavnom telu Republike Srbije.

 Izveštajem o radu za 2011. godinu, koji se sastoji od nekoliko tematskih celina, DRI je ispunjava svoju ustavnu i zakonsku obavezu da svoj rad izloži kritičkom sudu javnosti i da obezbedi uveravanje građana da se javna sredstva koriste na efikasan, efektivan i ekonomičan način.

 Strateškim planom revizije za 2011. godinu DRI je obuhvatila rizična područja revizije; povećala je broj kvalifikovanog kadra; povećali broj pratećih službi; prevela sa engleskog jezika prva tri nivoa okvira međunarodnih standarda; izradila dokument za certifikaciju revizora; uspostavila partnerske odnose i međunarodnu saradnju sa drugim revizorskim institucijama; sa SIGMOM i USAID; uspostavila saradnju sa drugim regulatornim telima u zemlji; uvela nove alate kompjuterske podrške reviziji; uvela neke elemente revizije svrsishodnosti koji se odnose pre svega na reviziju pravilnosti poslovanja budžetskih korisnika.

 Programom revizije za 2011. godinu obuhvaćeno je 47 subjekata revizije: izvršena je revizija Nacrta ZR budžeta RS i ZR budžeta RS za 2010. godinu, revizija finansiskih izveštaja 14 lokalnih samouprava, osam ministarstava sa dve uprave i jednom agencijom, revizija tri JP za 2009. godinu, 16 JP za 2010. godinu, revizija NBS za

2010. godinu, revizija Fonda za razvoj za 2010. godinu i revizija ZR i pravilnosti poslovanja Nacionalne službe za zapošljavanje za 2010. godinu. Program revizije za 2011. godinu ispunjen je u celosti, a svi izveštaji su dostavljeni Narodnoj skupštini.

Pilot revizija svrsishodnosti će biti realizovana u 2013. godini.

 Radojko Obradović je konstatovao da je fiskalnom strategijom predviđen veći budžet Državne revizorske institucije za 2013. i 2014. godinu, tek za nekoliko procenata, a da nova sistematizacija zaposlenih za DRI predviđa do kraja ovog perida 416 zaposlenih, što je oko 150 zaposlenih više u odnosu na sadašnje stanje, i postavio je pitanje da li to znači da će se promeniti fiskalna strategija DRI u narednom periodu ili DRI neće zaposliti broj ljudi koji je predviđen novom sistematizacijom.

 Radojko Obradović je ukazao na nepravilnosti u radu subjekata revizije za koje DRI daje preporuke za otkljanjanje tih nepravilnosti i upitao na koji način DRI ostvaruje kontakt sa navedenim subjektima revizije, kako oni postupaju po preporukama na ukazane nepravilnosti, da li se revidirani subjekti pridržavaju rokova za otklanjanja nepravilnosti, naročito na nivou lokalnih samouprava i JP lokalne samouprave, kod sprovođenja postupaka javnih nabavki i t.d, s obzirom da se radi često o veoma ozbiljnim prekršajima – neplaćanju PDV-a, nepoštovanju Zakona o javnim nabavkama i drugo).

 Radoslav Sretenović je odgovorio da je u narednoj godini predviđeno raspisivanje javnog konkursa za prijem novih 135 zaposlenih, uglavnom revizora koji će učestvovati u reviziji fondova za socijalno osiguranja u ispostavama u Nišu, Užicu i Kragujevcu. Njihove plate predviđene su fiskalnom strategijom, i da sa te strane ne postoji problem. Predviđeno je da do kraja 2014. godine bude zaposleno ukupno 377 revizora u DRI.

 Naglasio je da kada su u pitanju preporuke koje je Državna revizorska institucija uputila revidiranim subjektima, da su u velikoj meri subjekti sastavili korektne izveštaje sa određenim dokazima kojima pokazuju da su postupili po preporukama, ali da postoje i izveštaji koji ne poseduju dokaze da su navedene preporuke sprovedene, za koje DRI može prema Zakonu da zahteva smenu odgovornih lica.

 Radoslav Sretenović je dodao da će DRI prilikom razmatranja podnetih izveštaja o izvršenoj reviziji u Narodnoj skupštini, uputiti inicijative za izmenu i dopunu nekoliko zakona: Zakon o javnom dugu, Zakon o javnoj svojini i Zakon o budžetskom sistemu.

 Nakon rasprave, Odbor je većinom glasova (11 za) odlučio da Predlog zaključka o Izveštaju o radu Državne revizorske institucije za 2011. godinu dostavi Narodnoj skupštini, radi razmatranja i odlučivanja.

 Za predstavnika predlagača na sednici Narodne skupštine određena je Vesna Kovač, predsednik Odbora.

**Četvrta tačka dnevnog reda:** Razmatranje Izveštaja o poslovanju Centralnog registra, depoa i kliringa hartija od vrednosti za 2011. godinu, Finansijski izveštaj Centralnog registra, depoa i kliringa hartija od vrednosti za 2011. godinu i Izveštaj nezavisnog revizora za 2011. godinu.

 Vida Uzelac, v.d. direktor je rekla da je Centralni registar, depo i kliring hartija od vrednosti funkcionisao kao odelenje u NBS do donošenja Zakona o NBS, kada se decembra 2003. godine izdvojio iz Narodne banke Srbije i kada je formiran Centralni registar, depo i kliring hartija od vrednosti, a.d. gde je 100% vlasnik kapitala država - Republika Srbija.

 Centralni registar, depo i kliring hartija od vrednosti a.d. ima organe upravljanja: Skupštinu akcionara, u kojoj su predstavnici Vlade koji predlažu Upravni odbor i Upravni odbor, u kome su takođe predstavnici Vlade. Nadzor nad radom Centralnog registra vrši Komisija za hartije od vrednosti, koja vrši nadzor svih institucija na tržištu kapitala i kojoj se podnose sva akta radi davanja saglasnosti. Vida Uzelac je dodala da je u 2011. godini primljeno i obrađeno preko 8000 predmeta, a da je na dan 31.12.2011. godine bilo oko 5.300.000 elektronski upisanih akcionara, što znači da Centralni registar ima veoma moćan informacioni sistem za podršku ovako velikog broja elektronskih zapisa; sem toga Centralni registar vrši upis vlasničkih računa nosilaca prava; vrši prenos akcija i drugih hartija od vrednosti po osnovu nasleđa; otvara založne račune; evidentira promene depozitara.

 Prva prodaja akcija, prema Zakonu, se vrši bez naknade za sve akcionare, što je bilo slučaj i sa NIS.

 Centralni registar je član svih međunarodnih asocijacija koje se bave hartijama od vrednosti, član je: Evropske asocijacije Centralnih registara (gde je punopravni član iako Srbija nije član EU); Evropske asocijacije klirinških kuća; Evropske asocijacije za dodelu brojeva hartijama od vrednosti (Centralni registar je jedina Nacionalna asocijacija za dodelu brojeva hartijama od vrednosti u Srbiji).

 Centralni registar registruje sve emitovane hartije od vrednosti na teritoriji Republike Srbije i vrši jedinstveni kliring i saldiranje svih hatrija od vrednosti u zemlji.

 Centralni registar ima 35 zaposlena od kojih su 63% sa viskokom i višom stručnom spremom, ali nakon prijema u radni odnos potrebno je dodatno usavršavanje kadrova u trajanju od dve do tri godine.

 Ljiljana Knežević, direktor finansijskog sektora, se najpre osvrnula na period pre ekonomske krize, od osnivanja 2004. do 2008. godine. U ovom periodu je Centralni registar ostvario dobit od 442.674.811 dinara; osnivački kapital koji je u startu iznosio 3.500.000 dinara, dokapitalizacijom je dostigao iznos od 165.870.000 dinara; statutarne rezerve su bile 36.000.012 dinara; isplaćena dividenda osnivaču (Vlada Republike Srbije) iznosila je 232.851.035,82 dinara.

 Centralni registar se ne finansira iz budžeta nego iz provizije i iz naknada koje su definisane Pravilnikom o tarifi, koje usvaja Upravni odbor uz saglasnost Komisija za hartije od vrednosti.

 2009. godine sa ekonomskom krizom dolazi do pada berzansih aktivnosti i Centralni registar beleži gubitak u 2009, 2010. i 2011. godini.

 U 2011. godini ostvareni su ukupni prihodi od 112.667.941,74 dinara od kojih su 83,35% redovni prihodi (iz provizija i naknada po Tarifniku), a 16,65% su ostali prihodi (iz članarina: brokera, investicionih društava, NBS i banaka). Ostvareni rashodi su 121.108.000 dinara, od čega su najveći troškovi bruto-zarade zaposlenih (48%); zatim troškovi zakupa poslovnog prostora i troškovi amortizacije informacionog sistema i softvera.

 Donošenjem novog Tarifnika 2012. godine Centralni registar bi trebao da posluje bez gubitaka u narednom periodu.

 Odbor je većinom glasova (osam za) odlučio da Predlog zaključka o Izveštaju o poslovanju Centralnog registra, depoa i kliringa hartija od vrednosti za 2011. godinu, dostavi Narodnoj skupštini, radi razmatranja i odlučivanja.

 Za predstavnika predlagača na sednici Narodne skupštine određena je Vesna Kovač, predsednik Odbora.

**Peta tačka dnevnog reda:** Izveštaj o poslovanju Nacionalne korporacije za osiguranje stambenih kredita za period od 1. januara do 31. decembra 2011. godine.

Saša Jovanović, v.d. direktor, rekao je da se o Izveštaju Nacionalne

korporacije za osiguranje stambenih kredita privi put raspravlja na Odboru za finansije, republički budžet i kontrolu trošenja javnih sredstava Narodne skupštine.

 Prema rečima Saše Jovanovića, Nacionalna korporacija za osiguranje stambenih kredita nastala je 2004. godine posebnim Zakonom, sa ciljem da se bavi osiguranjem potraživanja koje imaju banke prema svojim korisnicima stambenih kredita. Korporacija kroz podelu rizika sa poslovnim bankama kreira uslove za plasman stambenih kredita građanima Republike Srbije, uz poštovanje makro-ekonomske situacije i kreditnog rejtinga Republike Srbije.

 Na dan 31.12.2011.godine NK je imala zaključene ugovore sa 23 poslovne banke u Srbiji, kojima su osigurani 64.858 stambenih kredita, ukupne vrednosti od 2,4 milijarde evra. U 2011. godini NK je aktivno sprovodila Uredbu o merama podrške građevinskoj industriji kroz dugoročno stambeno kreditiranje u 2011.godini i Program za dugoročno stambeno kreditiranje profesionalnih vojnih lica Vojske Srbije za 2011. godinu. U 2011. godini Nacionalna korporacija je publikovala indekse cena nepokretnosti Domeks, koji se objavljuje kvartalno na sajtu Nacionalne korporacije.

 Organi Korporacije su Upravni odbor, Nadzorni odbor i dirktor korporacije.

 NK je 2011.godine ostvarila dobit od 928.000.000 dinara, od čega je 50% vraćeno u republički budžet. Zarade zaposlenih su usaglašene sa Zakonom o ograničenim zaradama u javnom sektoru, a NK 31.12.2011. ima 38 zaposlenih od kojih je 80% sa visokom stručnom spremom i prosečnom neto-zaradom od 80.000 dinara.

 Kod odobravanja stambenih kredita problem u srbiji je cena kapitala i nepostojanje dugoročnih izvora finansiranja stambenih kredita. Iz tog razloga NK celokupan prihod od premije osiguranja koje dobije od banaka drži isključivo onoliko godina na koliko godina je plasiran kredit. Svi plasmani NK su u kvalitetnim hatijama od vrednosti koje emituje Republika Srbija, a svi njeni računi su u upravi za trezor.

 U diskusiji su učestvovali Radojko Obradović, Saša Jovanović i Mirjana Stojanović.

 Odbor je većinom glasova (devet za) odlučio da Predlog zaključka o Izveštaju o poslovanju Nacionalne korporacije za osiguranje stambenih kredita za period od 1. januara do 31. decembra 2011. godine, dostavi Narodnoj skupštini, radi razmatranja i odlučivanja.

 Za predstavnika predlagača na sednici Narodne skupštine određena je Vesna Kovač, predsednik Odbora.

**Sedma tačka dnevnog reda:** Razmatranje Predloga zakona o potvrđivanju Ugovora između Vlade Republike Srbije i Vlade Države Palestine o izbegavanju dvostrukog oporezivanja u odnosu na poreze na dohodak.

 Dejan Dabetić je rekao da se potpisivanjem ovog Ugovora stvara pravni okvir za razvoj bilateralne i ekonomske saradnje sa državom Palestinom. Ugovorom se stvara mogućnost da privredni subjekti, fizička ili pravna lica iz Republike Srbije koja su u prilici da prihoduju u državi Palestini ne plaćaju dva puta porez u toj državi, državi izvora, a naravno i u svojoj matičnoj državi u odnosu na jedan isti prihod koji su ostvarili svojom delatnošću kojom se bave.

 Odbor je, većinom glasova (devet za) odlučio da predloži Narodnoj skupštinida da prihvati Predlog zakona o potvrđivanju Ugovora između Vlade Republike Srbije i Vlade Države Palestine o izbegavanju dvostrukog oporezivanja u odnosu na poreze na dohodak, u celini.

 Za izvestioca Odbora na sednici Narodne skupštine određena je Vesna Kovač, predsednik Odbora.

**Osma tačka dnevnog reda:** Razno

 Vladimir Marinković, zamenik člana Odbora je predložio da se na inicijativu Agencije za privredne registre, koja se prema izveštaju Svetske banke „doing business“ u 2011. godini, popela za deset mesta, članovima Odbora i drugim narodnim poslanicima održi prezentacija o radu Agencije za privredne registre u Domu Narodne skupštine, što je Odbor je prihvatio većinom glasova (10 za).

 Sednica Odbora je završena u 14,10 časova.

Tonski snimak 21.sednice Odbora za finansije, republički budžet i kontrolu trošenja javnih sredstava je sastavni deo ovog zapisnika.

 za SEKRETAR ODBORA PREDSEDNIK ODBORA

Dragica Krstić-Purešević Vesna Kovač